Kuxolelwa Oyabe Exolisile, Batshonjalo Abaphathwa Kubi yiGukurahundi 
Ingcwethi ezicubungula ezombusazwe zithi kumele kuqale kukhulunyisanwe kabanzi ngodaba lweGukurahundi abantu baluzwisise ukuze kube lokuxolelana.
WASHINGTON DC — Udaba lombuqhazwe weGukurahundi olwabulalisa abantu abedlula inkulungwane ezingamatshumi amabili-20,000 ezigabeni zeMandebeleni kanye leNkabazwe lokhe lusithi lungavuswa ukuze lukhulunywe ngalo kusobala ukuthi abantu bakhuluma bebuhlungu ikakhulu labo abaphathwa kubi yilesi siga. Ekulwisaneni okuphakathi kwebandla leZanu PF elinye ixuku selivuselela udaba lolu ngokuveza ukuthi umsekeli kamongameli uMnu. Emmerson Mnangagwa waba lesandla ekuthumeni ibutho le5th Brigade ukuyabulala abantu mahlayana kucatshwa ngelokuthi kudingwa amadissidents. Ingcwethi zezombusazwe zithi kuphuma imbono emibili ehlukeneyo nxa kukhulunywa ngeGukurahundi. Kulecele elibuhlungu elilamanxeba, elidinga ukuxoliswa loba ukuhlawulwa, labake kungabantu abadabuka ezigabeni ezahlaselwa yilesi siga. Kube lecele elingazwisisi lesi siga lisithi kambe ngempela senzakala na? lezizatho zankona kanye lenani elikhulunywa ukuthi labulawa. Ngakhoke ingcwethi lezi zithi kuqakathekile ukuthi lindaba ikhulunywe abaphathwa kubi baphiwe ithuba lokukhuluma mgceke okwabehlelayo, abantu babazwisise labo abaphathekayo baxolise nxa behlawuliswa bahlawule. Uxazulula lolu daba iStudio 7 ibe lengxoxo lezinye zalezi ngcwethi ezicubungula ezombusazwe eZimbabwe, uMfundisi Ray Motsi owenza izifundo zaphezulu ezePHD wabhala ngeGukurahundi okoBulawayo kanye lomqeqetshi lamakholitshi akwele South Africa uDr Shepherd Mpofu. UMotsi uthi kuqakathekile ukuthi kukhulunyisanwe ngalolu daba. " Kumele abantu abaphathwa kubi banikwe ithuba lokukhuluma okusenhliziyweni zabo ngoba akuncedi ukube sidlala umacetshalana ngalolu daba. Amasotsha awe 5th Brigade enza akwenzayo ethunywe kumbe emele uhulumende ngakhoke kungumlandu kahulumende ukuthi axolise kumbe ukuhlawula laba bantu abasebuhlungwini" UMpofu laye ugcizelella kokukhulunywe nguMotsi ethi "Ukuxolela siyakubona njengombalo usitsho kodwa uyaxola umunti odinga ukuxolelwa nxa engavumi khona ukuthi waphambanisa, ungamxolela njani? kuyabe kulokuphikisa phela ukuthi kwenzakala"